Lindis Hurum

Lindis Hurum (født 11. april 1972) er generalsekretær i den norske avdelingen til Leger Uten Grenser. Hurum har mer enn 15 års erfaring som nødhjelpskoordinator i organisasjonen og kom rett fra oppdrag i Sierra Leone da hun tiltrådte stillingen i oktober 2021 og overtok etter Erwin Van’t Land. Hun har vært sentral i kriseresponsen i flere humanitære kriser, både naturkatastrofer, epidemier, krig og konflikt.
Hurum ble kåret til Årets modigste kvinne av magasinet Tara i 2014 og Årets ildsjel av magasinet KK i 2015.


== Bakgrunn og utdannelse ==
Hurum er oppvokst i Hole kommune i tidligere Buskerud fylke, og flyttet til Oslo hvor hun tok en bachelor i medievitenskap og kommunikasjon på Universitetet i Oslo (1998). Senere tok hun en mastergrad i Disaster Management (katastrofeledelse) ved Universitet i København ( 2015).  Hennes masteroppgave «Beyond Ebola: the collateral damage on the urban health care system and modelling excess mortality among pregnant woman in Monrovia, Liberia August 2014» baserte seg på hennes personlige erfaring og unike innsamlede forskingsdata midt under historiens største ebolaepidemi.


== Karriere ==
Hurum startet en karriere innen media og tv-produksjon i Nordisk Film i 1998. Der var hun først produksjonsassistent for TV2-programmet «Hit40», men ble etter kort tid produksjonsleder for ulike underholdningsprogram som «Vil du bli millionær» og «Gullruten». Etter hvert ble hun produsent og var blant annet ansvarlig for Amandaprisen og flere jubileumssendinger på NRK og TV2 i forbindelse med Norges 100-årsjublieum i 2005. Hun var også sentral i TV2s Fadderaksjoner med organisasjonen Plan. I 2008 var hun med å starte opp teaterproduksjonsselskapet SceneKvelder. Her var hun daglig leder sammen med Erik Ulfsby og Atle Halstensen  I 2006 reiste hun på sitt første feltoppdrag for Leger Uten Grenser etter at hun fant ut at man ikke trenger å være lege eller medisinsk for å få reise ut.  
Det ble et livsforandrende valg, og siden 2006 har Hurum jobbet  vært på 23 feltoppdrag for Leger Uten Grenser. Hun startet som HR-koordinator, men ble raskt nødhjelpskoordinator og har hatt flere sentrale lederstillinger i felt siden. Hun har ledet nødhjelpsteam i akutte og komplekse kriser som en del av Leger Uten Grenser sitt beredskapsteam. Hun var blant annet en del av det første teamet som kom til Haiti da øystaten ble rammet av et forferdelige jordskjelv i 2010. Hun har vært på flere oppdrag i Den sentralafrikanske republikk, blant annet under borgerkrigen i 2013/2014. Da var hun ansvarlig for å lede et prosjekt som ga helsehjelp til tusenvis av internt fordrevne som hadde søkt tilflukt på flyplassen i hovedstaden Bangui (Lindis Hurum i Bangui | Leger Uten Grenser). Sikkerhetssituasjonen i landet er svært ustabil og vold og konflikt har rammet befolkningen i mange år. Da Hurum vendte tilbake til landet i 2017 ble teamet hun ledet utsatt for et væpnet angrep som førte til full sikkerhetsevakuering.Senere var hun landansvarlig for Leger Uten Grenser i Haiti fra januar til juli 2019 med ansvar for alle prosjektene og ansatte i landet. Hennes foreløpig siste oppdrag hadde hun i 2021 som prosjektleder på Leger Uten Grensers barnesykehus i Kenema, Sierra Leone.  Hurum har også hatt flere vikariat og midlertidige kontrakter på kontoret til Leger Uten Grenser i Oslo: Fra juni til desember 2010 var hun kommunikasjonsrådgiver i Leger Uten Grenser, før hun fra desember 2011 hadde et vikariat som kommunikasjonssjef frem til mai 2012. Fra august til desember 2016 var Hurum organisasjonens myndighetskontakt. Hurum har også gjort et oppdrag for FN-organisasjonen Unicef da hun fra oktober til desember 2019 var «Emergency Specialist» med ansvar for et responsteam under ebola-epidemien i Kivu i Den demokratiske republikken Kongo. 


== Oppdrag ==
Hurum har vært på 23 oppdrag for Leger Uten Grenser mellom 2006 og 2021. 

07.2006–07.2007: Elfenbenskysten
01.2009–07.2009: Haiti
09.2009–11.2009: Pakistan
01.2010–02.2010: Haiti
12.2010–06.2011: Haiti
09.2011–11.2011: Elfenbenskysten
12.2012–03.2013: Maban, Sør-Sudan
05.2013–05.2013: Guinea
06.2013–08.2013: Shabaa, Lebanon
08.2013–09.2013: Jonglei, Sør-Sudan
11.2013–11.2013: Niger
12.2013–02.2014: Bangui, Den sentralafrikanske republikk
03.2014–05.2014: Bangassou, Den sentralafrikanske republikk
06.2014–08.2014: Monrovia, Liberia
04.2015–05.2015: Liberia
07.2015–09.2015: Søk -og redningsbåt på det sentrale Middelhavet
05.2016–08.2016: Timergara, Pakistan
01.2017–03.2017: Maiduguri, Nigeria
05.2017–05.2017: Haiti
05.2017–07.2017: Maiduguri, Nigeria
09.2017–11.2017: Bangassou, Den sentralafrikanske republikk
01.2019–06.2019: Haiti
01.2021–06.2021: Sierra Leone


== Utgivelser ==
Boken Det finnes ingen de andre – det er bare oss ble utgitt av Cappelen Damm i 2016. Det er en dokumentarisk bok basert på Hurums personlige notater fra de humanitære krisene som har gjort mest inntrykk på henne: jordskjelvet på Haiti, borgerkrigen i Den sentralafrikanske republikk, ebola-epidemien i Liberia og redningsaksjonene på det sentrale Middelhavet under flyktningkrisen – samt tanker hun har gjort seg mellom oppdragene. 
I 2017 skrev Hurum kapittelet «A few days in July: a personal account from the initial stage of the epidemic in Liberia» i boken Politics of Fear: Médecins Sans Frontières and the West African Ebola Epidemic.


== Referanser ==


== Eksterne lenker ==
Leger Uten Grensers nettsider